কড়া নিরাপত্তায় আজ ফের কলকাতা নগর দায়রা আদালতে তোলা হবে রোজভ্যালি কর্তা গৌতম কুণ্ডুকে। আদালতের নির্দেশে কোটি কোটি টাকা তছরুপের মামলায় আপাতত ইডি হেফাজতে রয়েছেন গৌতম। গত বৃহস্পতিবারের ঘটনা থেকে শিক্ষা নিয়ে আজ বিক্ষোভকারীদের ঠেকাতে আগাম সতর্কতামূলক ব্যবস্থা নিচ্ছে পুলিস। ব্যাঙ্কশাল কোর্টের চারটি গেটেই সকাল থেকে থাকবে পর্যাপ্ত পুলিস। এমনকী ব্যাঙ্কশাল স্ট্রিট, হেয়ার স্ট্রিট, জিপিও সংলগ্ন এলাকা, স্ট্র্যান্ড রোডে থাকবে কলকাতা পুলিসের রিজার্ভ ফোর্সের কর্মীরা। সাদা পোশাকের পুলিসও থাকবে আদালতের বিভিন্ন জায়গায়। রোজভ্যালি কর্তাকে আদালতে নিয়ে যাওয়া ও ফেরার সময়ে কলকাতা পুলিসের সাহায্য নেওয়া হবে। গৌতম কুণ্ডুর গাড়ির আগে ও পিছনে থাকবে এসকর্ট। হেফাজতে থাকাকালীন গৌতম কুণ্ডুকে জেরা করে যে সব তথ্য উঠে এসেছে, তা ইতিমধ্যে রেকর্ড করা হয়েছে। ওইসব নথি সহ মামলার কেস ডায়েরি আজ পেশ করা হবে আদালতে।